Donald Trump fyrrum Bandaríkjaforseti segir sorglegt að Demókratar geti ofsótt alla þá sem hafa skoðanir sem eru þeim ekki þóknanlegar. Trump var í gær sýknaður af ákæru um embættisglöp í annað sinn.
Það varð talsverð rekistefna þegar öldungdeild Bandaríkjaþings kom saman í gær eftir að saksóknarar fóru, nokkuð óvænt, fram á fram á vitnaleiðslur, og var sú beiðni samþykkt. Eftir að hafa svo ráðið ráðum sínum komust verjendur og saksóknarar að samkomulagi um að tefja málið ekki enn frekar með vitnaleiðslum og þá var komið að lokaorðum þeirra sem sækja málið og þeirra sem voru til varnar fyrir Donald Trump, fyrrum forseta Bandaríkjanna.
Að því loknu gengu þingmenn öldungadeildarinnar til atkvæðagreiðslu um sekt eða sakleysi Trumps, um meinta ábyrgð hans á árásinni á þinghúsið í Washington þann 6. janúar.
"Mr. President, the Senate is now ready to vote on the article of impeachment, and after that is done, we will adjourn the court of impeachment."
Og fljótlega lá niðurstaðan fyrir, hún kom fáum á óvart. Sjö þingmenn Repúblikanaflokksins greiddu atkvæði gegn Trump, en tvo þriðju atkvæða hefði þurft til sakfellingar. 57 greiddu atkvæði með sakfellingu, 43 gegn henni, og Trump því sýknaður.
"The yeas are 57. The nays are 43. Two thirds of the senators present now having voted guilty, the Senate judges that respondent, Donald John Trump, former president of the United States is not guilty as charged in the articles of impeachment.
Þetta er í annað sinn sem Trump er ákærður fyrir meint embættisglöp, fyrstur forseta. Og einnig í annað sinn sem hann er sýknaður af slíkum ákærum.
Í yfirlýsingu sem Trump sendi frá sér eftir að niðurstaðan varð ljós segir hann sorglegt að Demókratar geti ofsótt, og sett á svarta lista, alla þá sem hafa skoðanir sem þeir séu ósammála.
Joe Biden, forseti Bandaríkjanna, hefur hingað til verið spar á yfirlýsingar um réttarhöldin en sendi sömuleiðis frá sér yfirlýsingu í gær. Hann segir sekt Trumps í vanrækslu á embættisskyldum ótvíræða, og minnti á mikilvægi þess að standa vörð um lýðræðið í landinu.
Donald Trump, fyrrum forseti Bandaríkjanna, var í gær sýknaður af ákæru um embættisglöp. Hann segir sorglegt að Demókratar geti ofsótt þá sem ekki deili skoðunum þeirra. 